ET Euroopa Liidu Teataja C 106/21

OTSUS nr P1,

12. juuni 2009,

Euroopa Parlamendi ja nõukogu määruse (EÜ) nr 883/2004 artikli 50 lõike 4, artikli 58 ja artikli 87 lõike 5 tõlgendamise kohta invaliidsus-, vanadus- ja toitjakaotuspensioni määramisel

(EMPs ja EÜ-Šveitsi kokkuleppe raames kohaldatav tekst)

2010/C 106/07

SOTSIAALKINDLUSTUSSÜSTEEMIDE KOORDINEERIMISE HALDUSKOMISJON,

võttes arvesse Euroopa Parlamendi ja nõukogu 29. aprilli 2004. aasta määruse (EÜ) nr 883/2004 (sotsiaalkindlustussüsteemide koordineerimise kohta) (1) artikli 72 punkti a, mille kohaselt halduskomisjon tegeleb kõigi määrusest (EÜ) nr 883/2004 ning Euroopa Parlamendi ja nõukogu 16. septembri 2009. aasta määrusest (EÜ) nr 987/2009 (milles sätestatakse määruse (EÜ) nr 883/2004 (sotsiaalkindlustussüsteemide kohta) rakendamise kord) (2) tulenevate haldus- ja tõlgendusküsimustega,

võttes arvesse määruse (EÜ) nr 883/2004 artikli 50 lõiget 4, artiklit 58 ja artikli 87 lõiget 5

ning arvestades, et on vaja selgitada määruse (EÜ) nr 883/2004 artikli 50 lõike 4, artikli 58 ja artikli 87 lõike 5 kohaldamist ja anda asutustele, kellele nende sätete rakendamine on ülesandeks tehtud, vajalikke juhtnööre,

toimides vastavalt määruse (EÜ) nr 883/2004 artikli 71 lõikes 2 sätestatud tingimustele,

ON TEINUD JÄRGMISE OTSUSE:

I. Määruse (EÜ) nr 883/2004 artikli 50 lõike 4 kohaldamine

1. Hüvitist maksev asutus teeb automaatselt uue arvestuse, kui talle teatatakse, et hüvitisesaaja vastab mõne muu liikmesriigi õiguse alusel hüvitise saamise tingimustele. Uut arvestust ei tehta olukorras, kus teise liikmesriigi õiguse alusel täitunud perioodid on hüvitise määramisel juba arvesse võetud ja pärast algse hüvitise määramist ei ole omandatud uusi perioode. Kui aga kohaldatakse lisatingimusi (v.a kindlustusperioodide täitumine), nagu hüvitise saamiseks nõutava vanuseni jõudmine või arvesse võetava laste arvu muutumine, nõuab see automaatselt uue arvestuse tegemist.

2. Asutus, kes enda määratud hüvitise uuesti arvutab, võtab seejuures arvesse kõiki kindlustus- ja/või elamisperioode ning kõiki muid tingimusi, millele hüvitisesaaja selle riigi ja teiste liikmesriikide õiguse alusel ümberarvutatud hüvitise määramise kuupäeval vastab.

3. Seejuures võetakse aluseks kuupäev, mil risk materialiseerus liikmesriigis, kus hüvitise saamise tingimused viimasena täideti.

II. Määruse (EÜ) nr 883/2004 artikli 58 kohaldamine

4. Asutus, mis määrab määruse (EÜ) nr 883/2004 artikli 58 kohaselt lisahüvitise, teatab sellest kõigi liikmesriikide pädevatele asutustele, kelle õiguse alusel on hüvitise saajal õigus määruse 5. peatüki kohaselt määratud hüvitisele.

5. Teise liikmesriigi pädev asutus, kes annab hüvitise saajale määruse (EÜ) nr 883/2004 5. peatüki alusel hüvitist, teatab lisahüvitist maksvale asutusele iga aasta jaanuaris hüvitise summa, mida ta maksab hüvitise saajale sama aasta 1. jaanuari seisuga.

III. Määruse (EÜ) nr 883/2004 artikli 87 lõike 5 kohaldamine

6. Kui isik esitab määruse (EÜ) nr 883/2004 artikli 87 lõike 5 alusel taotluse invaliidsuspensioni ülevaatamiseks, siis ei ole vaja uut meditsiinilist läbivaatust, juhul kui hüvitisesaaja toimikus sisalduvat teavet võib pidada piisavaks. Kui seda teavet ei saa pidada piisavaks, võib asjaomane asutus taotleda uut meditsiinilist läbivaatust.

IV. Avaldamine ja jõustumine

7. Käesolev otsus avaldatakse Euroopa Liidu Teatajas. Seda kohaldatakse alates määruse (EÜ) nr 987/2009 jõustumise kuupäevast.

Halduskomisjoni esimees Gabriela PIKOROVÁ

(1) ELT L 166, 30.4.2004, lk 1.

(2) ELT L 284, 30.10.2009, lk 1.